GREEK SUPREME COURT DECISION

Decision ID: 149/2024
Decision Number: 149
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ-(ΣΕ ΣΥΜΒΟΥΛΙΟ) Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Ελένη Μπερτσιά, Διονύσιο Παλλαδινό και Κωνσταντίνα Νάκου - Εισηγήτρια, Αρεοπαγίτες. Συνήλθε ως Συμβούλιο στο Κατάστημά του στις 9 και 23 Ιανουαρίου 2024, με την παρουσία των Αντεισαγγελέων του Αρείου Πάγου 1) Χρήστου Μπαρδάκη και 2) Αριστέας Θεοδόση, αντίστοιχα, (γιατί κωλύεται η Εισαγγελέας) και του Γραμματέως Χαράλαμπου Αθανασίου, για να δικάσει την έφεση του εκκαλούντος-εκζητουμένου M. M. του T. και της F., υπηκόου Αλβανίας, που γεννήθηκε στις 2-1-1976 στην Αλβανία, κατοίκου Αλβανίας και ήδη κρατουμένου στο Σωφρονιστικό Κατάστημα Ιωαννίνων, που εμφανίστηκε με τους δικηγόρους υπερασπίσεως του Θεόδωρο Χρονόπουλο και Δημήτριο Παπαδέλλη, κατά της υπ' αριθμ. 60/2023 απόφασης του Συμβουλίου Εφετών Ιωαννίνων. Το Συμβούλιο Εφετών Ιωαννίνων, με την ως άνω απόφασή του αποφάσισε την εκτέλεση του με αριθ. ... από … (αριθμός ταυτότητας Schengen ...) έγγραφο του τμήματος S.I.Re.N.E. Φινλανδίας (φόρμα Α, που επέχει θέση Ευρωπαϊκού Εντάλματος Σύλληψης), προκειμένου να εκτελεσθεί το Ευρωπαϊκό Ένταλμα ΡΚ ..., που εκδόθηκε από το Επαρχιακό Δικαστήριο της πόλης Vantaa Φινλανδίας με ημερομηνία έκδοσης 6-1-2017 σε βάρος του ανωτέρω εκζητουμένου. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό 5/2023 και ημερομηνία 15-11-2023 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Ιωαννίνων Βασιλικής Τανάγια και καταχωρίστηκε στο οικείο πινάκιο με τον αριθμό 1047/2023. Προκειμένης συζητήσεως Αφού άκουσε τον εκζητούμενο και τους δικηγόρους υπερασπίσεώς του, που με προφορική ανάπτυξη ζήτησαν όσα αναφέρονται στο σχετικά πρακτικά και τον Αντεισαγγελέα ο οποίος πρότεινε, να απορριφθεί η έφεση του εκζητουμένου και να εκτελεσθεί το Ευρωπαϊκό ένταλμα σύλληψης και να απορριφθεί το αίτημα του εκζητουμένου για αντικατάσταση της προσωρινής του κράτησης.

Judges: Ελένη Κατσούλη, Γεωργία Κατσιμαγκλή, Ελένη Μπερτσιά, Διονύσιο Παλλαδινό, Κωνσταντίνα Νάκου - Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ-(ΣΕ ΣΥΜΒΟΥΛΙΟ) Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Ελένη Μπερτσιά, Διονύσιο Παλλαδινό και Κωνσταντίνα Νάκου - Εισηγήτρια, Αρεοπαγίτες. Συνήλθε ως Συμβούλιο στο Κατάστημά του στις 9 και 23 Ιανουαρίου 2024, με την παρουσία των Αντεισαγγελέων του Αρείου Πάγου 1) Χρήστου Μπαρδάκη και 2) Αριστέας Θεοδόση, αντίστοιχα, (γιατί κωλύεται η Εισαγγελέας) και του Γραμματέως Χαράλαμπου Αθανασίου, για να δικάσει την έφεση του εκκαλούντος-εκζητουμένου M. M. του T. και της F., υπηκόου Αλβανίας, που γεννήθηκε στις 2-1-1976 στην Αλβανία, κατοίκου Αλβανίας και ήδη κρατουμένου στο Σωφρονιστικό Κατάστημα Ιωαννίνων, που εμφανίστηκε με τους δικηγόρους υπερασπίσεως του Θεόδωρο Χρονόπουλο και Δημήτριο Παπαδέλλη, κατά της υπ' αριθμ. 60/2023 απόφασης του Συμβουλίου Εφετών Ιωαννίνων. Το Συμβούλιο Εφετών Ιωαννίνων, με την ως άνω απόφασή του αποφάσισε την εκτέλεση του με αριθ. ... από … (αριθμός ταυτότητας Schengen ...) έγγραφο του τμήματος S.I.Re.N.E. Φινλανδίας (φόρμα Α, που επέχει θέση Ευρωπαϊκού Εντάλματος Σύλληψης), προκειμένου να εκτελεσθεί το Ευρωπαϊκό Ένταλμα ΡΚ ..., που εκδόθηκε από το Επαρχιακό Δικαστήριο της πόλης Vantaa Φινλανδίας με ημερομηνία έκδοσης 6-1-2017 σε βάρος του ανωτέρω εκζητουμένου. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό 5/2023 και ημερομηνία 15-11-2023 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Ιωαννίνων Βασιλικής Τανάγια και καταχωρίστηκε στο οικείο πινάκιο με τον αριθμό 1047/2023. Προκειμένης συζητήσεως Αφού άκουσε τον εκζητούμενο και τους δικηγόρους υπερασπίσεώς του, που με προφορική ανάπτυξη ζήτησαν όσα αναφέρονται στο σχετικά πρακτικά και τον Αντεισαγγελέα ο οποίος πρότεινε, να απορριφθεί η έφεση του εκζητουμένου και να εκτελεσθεί το Ευρωπαϊκό ένταλμα σύλληψης και να απορριφθεί το αίτημα του εκζητουμένου για αντικατάσταση της προσωρινής του κράτησης.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Από τις διατάξεις των άρθρων 9 και 18 του ν. 3251/2004 προκύπτει ότι, αρμόδια αρχή για την έκδοση της απόφασης εκτέλεσης του Ευρωπαϊκού Εντάλματος Σύλληψης, αν ο εκζητούμενος δεν συγκατατίθεται να προσαχθεί στο κράτος έκδοσης του εντάλματος, είναι το Συμβούλιο Εφετών, στην περιφέρεια του οποίου αυτός διαμένει ή συλλαμβάνεται. Από τη διάταξη δε του άρθρου 22 του ίδιου νόμου προκύπτει ότι, κατά της οριστικής απόφασης του Συμβουλίου Εφετών επιτρέπεται η άσκηση έφεσης από τον εκζητούμενο ή τον Εισαγγελέα μέσα σε προθεσμία είκοσι τεσσάρων ωρών από τη δημοσίευση της απόφασης, ενώπιον του Αρείου Πάγου, ο οποίος αποφαίνεται σε συμβούλιο, μετά από κλήτευση του εκζητούμενου. Στην προκειμένη περίπτωση, η υπό κρίση με αριθ. 5/23 από 15-11-2023 έφεση του εκκαλούντος-εκζητούμενου M. M. του T. και της F., που γεννήθηκε στην Αλβανία, όπου και κατοικεί, κατά της με αριθ. 60/15-11-2023 απόφασης του Συμβουλίου Εφετών Ιωαννίνων, με την οποία αποφασίσθηκε η εκτέλεση του με αριθ. ... από 7-11-2017 (αριθμός ταυτότητας Schengen ...) εγγράφου του τμήματος S.I.Re.N.E. Φινλανδίας (φόρμα Α', που επέχει θέση Ευρωπαϊκού Εντάλματος Σύλληψης), προκειμένου να εκτελεσθεί το Ευρωπαϊκό Ενταλμα ΡΚ ..., που εκδόθηκε από το Επαρχιακό Δικαστήριο Vantaa Φινλανδίας, είναι παραδεκτή, καθόσον ασκήθηκε νομότυπα με δήλωσή του ίδιου του εκζητούμενου ενώπιον του αρμόδιου Γραμματέα του Εφετείου Ιωαννίνων και εμπρόθεσμα και συγκεκριμένα την ίδια ημέρα δημοσίευσης της προσβαλλόμενης απόφασης (15-11-2023). Πρέπει, επομένως, να γίνει τυπικά δεκτή και να ερευνηθεί κατ' ουσίαν. Από τη διάταξη του άρθρου 502 παρ. 2 ΚΠΔ προκύπτει ότι η έφεση έχει καθολικό μεταβιβαστικό αποτέλεσμα, εκτός αν ο εκκαλών την περιορίσει σε συγκεκριμένο κεφάλαιο ή προβάλλει συγκεκριμένους λόγους. Τούτο ισχύει και στο ένδικο μέσο της έφεσης ενώπιον του αρμόδιου τμήματος του Αρείου Πάγου, εναντίον της περί έκδοσης αλλοδαπού απόφασης του Συμβουλίου Εφετών (ΑΠ 303/2023, ΑΠ 1060/2022). Κατά τη διάταξη του άρθρου 1 του ν. 3251/2004, όπως ο νόμος αυτός τροποποιήθηκε με το ν. 4596/2019 σε συμμόρφωση με την απόφαση-πλαίσιο 2002/584/ΔΕΥ της 1ης-6-2002, κατά το μέρος που τροποποιήθηκε με την απόφαση-πλαίσιο 2009/299/ΔΕΥ του Συμβουλίου της 26-2-2009 και διαμορφώθηκε με το ν.4927/2022 και από τον οποίο (ν. 3251/2004) διέπονται οι σχέσεις της Ελλάδας με τα άλλα κράτη-μέλη της Ευρωπαϊκής Ένωσης, το Ευρωπαϊκό Ένταλμα Σύλληψης είναι απόφαση ή διάταξη δικαστικής αρχής κράτους μέλους της Ευρωπαϊκής Ένωσης που εκδίδεται με σκοπό τη σύλληψη και την προσαγωγή προσώπου, το οποίο ευρίσκεται στο έδαφος άλλου κράτους μέλους της Ευρωπαϊκής Ένωσης, εφόσον το πρόσωπο αυτό ζητείται από τις αρμόδιες αρχές του κράτους έκδοσης του εντάλματος στο πλαίσιο ποινικής διαδικασίας: α) προκειμένου σε πρόσωπο στο οποίο έχει ήδη αποδοθεί η αξιόποινη πράξη να ασκηθεί ποινική δίωξη ή β) να εκτελεστεί ποινή ή μέτρο ασφαλείας, τα οποία στερούν την ελευθερία και με την επιφύλαξη της μη προσβολής με την έκδοσή του των θεμελιωδών δικαιωμάτων και αρχών, που διατυπώνονται στο άρθρο 6 της Συνθήκης για την Ευρωπαϊκή Ένωση. Από δε τις διατάξεις του άρθρου 2 παρ. 1 του ίδιου νόμου προκύπτει ότι το Ευρωπαϊκό Ένταλμα Σύλληψης για το τυπικό κύρος του, πρέπει να περιέχει α) την ταυτότητα και ιθαγένεια του εκζητούμενου, β) το όνομα, διεύθυνση, αριθμό τηλεφωνικής και τηλεομοιοτυπικής σύνδεσης και ηλεκτρονική διεύθυνση της δικαστικής αρχής έκδοσης του εντάλματος, γ) μνεία της εκτελεστής δικαστικής απόφασης, του εντάλματος σύλληψης ή της συναφούς διάταξης δικαστικής αρχής, δ) την φύση και το νομικό χαρακτηρισμό του εγκλήματος, ε) περιγραφή των περιστάσεων τέλεσής του στις οποίες περιλαμβάνονται ο χρόνος και τόπος τέλεσης καθώς και η μορφή συμμετοχής του εκζητούμενου, στ) την επιβληθείσα ποινή αν πρόκειται για αμετάκλητη απόφαση ή το πλαίσιο ποινής που προβλέπεται για την αξιόποινη πράξη από τη νομοθεσία του Κράτους Μέλους έκδοσης του εντάλματος και ζ) στο μέτρο του δυνατού κάθε άλλη πληροφορία σχετικά με την αξιόποινη πράξη και τις συνέπειες της. Περαιτέρω, κατά το άρθρο 5 του ιδίου νόμου το ευρωπαϊκό ένταλμα σύλληψης εκδίδεται για πράξεις, οι οποίες τιμωρούνται κατά τους ελληνικούς ποινικούς νόμους με στερητική της ελευθερίας ποινή ή με στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον δώδεκα μηνών ή σε περίπτωση που έχει ήδη επιβληθεί ποινή ή μέτρο ασφαλείας τα οποία στερούν την ελευθερία για απαγγελθείσες καταδίκες διάρκειας τουλάχιστον τεσσάρων μηνών. Στο άρθρο 10 παρ.1 στοιχ. α' και β' του νόμου αυτού ορίζεται ότι "1. Υπό την επιφύλαξη των διατάξεων των άρθρων 11 έως 13 του παρόντος, το ευρωπαϊκό ένταλμα σύλληψης εκτελείται εφόσον: α) Η αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, συνιστά έγκλημα σύμφωνα και με τους ελληνικούς ποινικούς νόμους, ανεξαρτήτως του νομικού χαρακτηρισμού, το οποίο τιμωρείται σύμφωνα με το δίκαιο του κράτους έκδοσης του εντάλματος με στερητική της ελευθερίας ποινή ή με στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον δώδεκα (12) μηνών. Στις περιπτώσεις που η αξιόποινη πράξη συνιστά έγκλημα σχετικά με φόρους, τέλη, τελωνεία και συνάλλαγμα δεν αποτελεί λόγο άρνησης εκτέλεσης του εντάλματος η διαπίστωση ότι το Ελληνικό Κράτος δεν επιβάλλει ιδίου τύπου φόρους ή τέλη ή δεν προβλέπει ιδίου τύπου ρύθμιση για φόρους, τέλη, τελωνεία και συνάλλαγμα με εκείνη του κράτους μέλους έκδοσης του εντάλματος, β) Τα δικαστήρια του κράτους έκδοσης του εντάλματος καταδίκασαν τον εκζητούμενο σε ποινή ή μέτρο ασφαλείας, στερητικό της ελευθερίας τουλάχιστον τεσσάρων (4) μηνών για αξιόποινη πράξη, την οποία και οι ελληνικοί ποινικοί νόμοι χαρακτηρίζουν ως τέτοια". Αντίθετα στην παρ. 2 του ως άνω άρθρου 10 ορίζεται ότι η εκτέλεση του ευρωπαϊκού εντάλματος σύλληψης επιτρέπεται χωρίς έλεγχο του διττού αξιοποίνου για τις αξιόποινες πράξεις που περιοριστικά αναφέρονται στη διάταξη αυτή, όπως αυτές ορίζονται από το δίκαιο του κράτους έκδοσης του εντάλματος, εφόσον τιμωρούνται στο κράτος αυτό με στερητική της ελευθερίας ποινή ή στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον τριών ετών. Επίσης, στη διάταξη του άρθρου 11 του νόμου αυτού, όπως διαμορφώθηκε μετά την διαγραφή με το άρθρο 30 Ν.4947/2022,ΦΕΚ Α 124/23.06.2022 των ισχυουσών έως τότε περιπτώσεων δ', ε', στ', ζ', η', ορίζεται ότι "Η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης αρνείται την εκτέλεση του εντάλματος στις ακόλουθες περιπτώσεις: α) αν η αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, καλύπτεται από αμνηστία σύμφωνα με τους ελληνικούς ποινικούς νόμους, εφόσον η Ελλάδα είχε την αρμοδιότητα για τη δίωξη αυτής της αξιόποινης πράξης, β) αν από τις πληροφορίες που διαθέτει η δικαστική αρχή που αποφασίζει για την εκτέλεση του εντάλματος προκύπτει ότι ο εκζητούμενος έχει δικασθεί αμετακλήτως για τις ίδιες πράξεις από κράτος μέλος της Ευρωπαϊκής Ένωσης, εφόσον, σε περίπτωση καταδίκης, η ποινή έχει εκτιθεί ή εκτίεται ή δεν μπορεί πλέον να εκτιθεί σύμφωνα με το δίκαιο του κράτους μέλους που εξέδωσε την καταδικαστική απόφαση, γ) αν το πρόσωπο, εναντίον του οποίου έχει εκδοθεί το ευρωπαϊκό ένταλμα σύλληψης, είναι ανεύθυνο ποινικά λόγω της ηλικίας του για την αξιόποινη πράξη για την οποία έχει εκδοθεί το ένταλμα, σύμφωνα με τους ελληνικούς ποινικούς νόμους." Τέλος, στην παρ. 1 του άρθρου 12 του ως άνω Ν. 3251/2004, όπου καθορίζονται οι περιπτώσεις στις οποίες η δικαστική αρχή που αποφασίζει την εκτέλεση του ευρωπαϊκού εντάλματος σύλληψης μπορεί να αρνηθεί την εκτέλεση αυτού, ορίζεται ότι "1. Η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης μπορεί να αρνηθεί την εκτέλεση του εντάλματος στις ακόλουθες περιπτώσεις: α) αν το πρόσωπο, εναντίον του οποίου έχει εκδοθεί το ευρωπαϊκό ένταλμα σύλληψης, διώκεται στην Ελλάδα για την ίδια αξιόποινη πράξη με εκείνη που αναφέρεται στο ευρωπαϊκό ένταλμα σύλληψης, β) αν οι ελληνικές αρχές αποφάσισαν είτε να μην ασκήσουν ποινική δίωξη για την αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, είτε να παύσουν τη δίωξη, γ) αν ο εκζητούμενος έχει δικαστεί αμετακλήτως για την αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, σε κράτος μέλος της Ευρωπαϊκής Ένωσης, ώστε να κωλύεται η μεταγενέστερη άσκηση δίωξης, δ) αν από τις πληροφορίες που διαθέτει η δικαστική αρχή που αποφασίζει για την εκτέλεση του εντάλματος προκύπτει ότι ο εκζητούμενος έχει δικαστεί αμετακλήτως για τις ίδιες πράξεις σε τρίτη χώρα, εφόσον, σε περίπτωση καταδίκης, η ποινή έχει εκτιθεί ή εκτίεται ή δεν μπορεί πλέον να εκτιθεί σύμφωνα με το δίκαιο της χώρας που εξέδωσε την καταδικαστική απόφαση, ε) αν το ευρωπαϊκό ένταλμα σύλληψης έχει εκδοθεί προς το σκοπό της εκτέλεσης ποινής ή μέτρου ασφαλείας, στερητικών της ελευθερίας, εφόσον ο εκζητούμενος κατοικεί ή διαμένει στην Ελλάδα ή είναι Έλληνας υπήκοος και η Ελλάδα αναλαμβάνει την υποχρέωση να εκτελέσει την ποινή ή το μέτρο ασφαλείας σύμφωνα με τους ποινικούς της νόμους, στ) αν ο εκζητούμενος, με σκοπό την εκτέλεση ποινής στερητικής της ελευθερίας ή μέτρου ασφαλείας στερητικού της ελευθερίας, δεν εμφανίστηκε αυτοπροσώπως στη δίκη που οδήγησε στην έκδοση της απόφασης, ζ) αν έχει επέλθει παραγραφή του εγκλήματος ή της ποινής σύμφωνα με τους ελληνικούς ποινικούς νόμους και η αξιόποινη πράξη υπάγεται στην αρμοδιότητα των ελληνικών δικαστικών αρχών σύμφωνα με τους ελληνικούς ποινικούς νόμους, η) αν το ευρωπαϊκό ένταλμα σύλληψης έχει εκδοθεί για αξιόποινη πράξη, η οποία είτε θεωρείται κατά τους ελληνικούς ποινικούς νόμους ότι τελέστηκε εξ ολοκλήρου ή εν μέρει στο έδαφος της Ελλάδας ή σε εξομοιούμενο με αυτόν τόπο είτε για αξιόποινη πράξη η οποία τελέστηκε εκτός του εδάφους του κράτους μέλους έκδοσης του εντάλματος και σύμφωνα με τους ελληνικούς ποινικούς νόμους, απαγορεύεται η δίωξη για το έγκλημα που διαπράττεται εκτός του εδάφους της Ελλάδας, θ) αν το πρόσωπο εναντίον του οποίου έχει εκδοθεί το ευρωπαϊκό ένταλμα σύλληψης προς το σκοπό της δίωξης, είναι υπήκοος ή κάτοικος Ελλάδας και διώκεται στην Ελλάδα για την ίδια πράξη, ι) αν το ευρωπαϊκό ένταλμα σύλληψης έχει εκδοθεί προς τον σκοπό της δίωξης ή τιμωρίας προσώπου λόγω του φύλου, της φυλής, της θρησκείας, της εθνοτικής καταγωγής, της ιθαγένειας, της γλώσσας, των πολιτικών φρονημάτων, του γενετήσιου προσανατολισμού του ή της δράσης του υπέρ της ελευθερίας." Σημειώνεται ότι με το άρθρο 31 Ν.4947/2022, ΦΕΚ Α 124/23.06.2022 προστέθηκε στις περιπτώσεις δυνητικής άρνησης εκτέλεσης του ευρωπαϊκού εντάλματος η ως άνω περ. ζ' που αναφέρεται στην παραγραφή του εγκλήματος ή της ποινής σύμφωνα με τους ελληνικούς ποινικούς νόμους υπό την προϋπόθεση η αξιόποινη πράξη να υπάγεται στην αρμοδιότητα των ελληνικών δικαστικών αρχών σύμφωνα με τους ελληνικούς ποινικούς νόμους, περίπτωση η οποία υπήγετο στους προβλεπόμενους στο άρθρο 11 υποχρεωτικούς λόγους άρνησης εκτέλεσης του εντάλματος πριν την τροποποίηση του άρθρου αυτού με το άρθρο 30 του Ν. 4947/2022, ΦΕΚ Α 124/23.06.2022. Από το συνδυασμό των παραπάνω διατάξεων συνάγεται, ότι με βάση το ευρωπαϊκό ένταλμα σύλληψης, μπορεί να συλλαμβάνεται και να παραδίδεται από ένα κράτος μέλος της Ευρωπαϊκής Ένωσης σε άλλο μέλος αυτής, κάθε υπόδικος ή κατάδικος για τα εγκλήματα, που αναφέρονται στις άνω διατάξεις του ν. 3251/2004, εφόσον συντρέχουν οι προαναφερθείσες θετικές προϋποθέσεις και ελλείπουν οι σχετικές υποχρεωτικές ή δυνητικές απαγορεύσεις, (άρθρα 10, 11 και 12 του ν. 3251/2014). Ο Έλληνας δικαστής, λοιπόν, ως δικαστική αρχή εκτέλεσης ευρωπαϊκού εντάλματος σύλληψης, αφού αρχικά ελέγξει τη νομιμότητα του εντάλματος, δηλαδή την εξωτερικά νομότυπη έκδοση (π.χ. έκδοση του εντάλματος από δικαστική αρχή) και την εσωτερική νομιμότητα αυτού (π.χ. έκδοση για αξιόποινες πράξεις και ποινές, που επιτρέπουν την παράδοση του εκζητούμενου), οφείλει, στη συνέχεια, να ερευνήσει, αν συντρέχει κάποιος από τους προβλεπόμενους στο άρθρο 11 του Ν. 3251/2004 λόγους υποχρεωτικής άρνησης εκτέλεσης του εντάλματος και, σε καταφατική περίπτωση, να εκδώσει απορριπτική απόφαση και να αρνηθεί την παράδοση του εκζητούμενου ή, αν συντρέχει κάποιος από τους λόγους δυνητικής άρνησης εκτέλεσης του εντάλματος του άρθρου 12 του ίδιου νόμου, η συνδρομή του οποίου παρέχει στο δικαστή τη διακριτική εξουσία, ασκούμενη σύμφωνα με τις ισχύουσες στο ελληνικό ποινικό σύστημα αρχές, να αρνηθεί την εκτέλεση του εντάλματος (ΑΠ 1567/2022). Κατά τις ίδιες δε, ως άνω, διατάξεις, του ν. 3251/2004, προβλέπεται μόνο τυπικός έλεγχος από την αρμόδια δικαστική αρχή για την έκδοση της απόφασης εκτέλεσης του εντάλματος και όχι έρευνα της ουσιαστικής βασιμότητας της σε βάρος του εκζητούμενου κατηγορίας και των σε βάρος του ενδείξεων ενοχής, καθόσον ο έλεγχος αυτός ανήκει στην αρμοδιότητα του κράτους έκδοσης του ευρωπαϊκού εντάλματος, με αποτέλεσμα τέτοιος έλεγχος κατά το στάδιο της λήψης της απόφασης για την εκτέλεση ή μη του εντάλματος από την αρμόδια δικαστική αρχή, όχι μόνο να καθίσταται περιττός και να είναι αντίθετος προς τις αρχές της αμοιβαίας αναγνώρισης και εμπιστοσύνης, που έχουν αναπτυχθεί μεταξύ των κρατών - μελών της Ευρωπαϊκής Ένωσης και στις οποίες εδράζεται το ευρωπαϊκό ένταλμα σύλληψης, θεμελιώνονται δε (οι εν λόγω αρχές) στο σεβασμό των θεμελιωδών ελευθεριών και των αρχών του κράτους δικαίου, ώστε να δημιουργείται ένα κοινό και οικείο νομικό περιβάλλον και να μην υφίσταται δυσπιστία στις αλλοδαπές δικαστικές αρχές στο πλαίσιο της Ευρωπαϊκής Ένωσης (ΑΠ 498/2021), αλλά και να αντιμάχεται την έννοια του μηχανισμού του, ως μιας ενιαίας διακρατικής επιμεριστικής διαδικασίας, για άλλα εγκλήματα της οποίας αρμόδια καθίσταται η δικαστική αρχή έκδοσης του εντάλματος και για άλλα η δικαστική αρχή εκτέλεσής του, φέροντας η καθεμία την ευθύνη για το δικό της τμήμα της όλης διαδικασίας. Το συμπέρασμα αυτό δεν αναιρείται από το γεγονός ότι, κατά το άρθρο 2 παρ. 1 στοιχ. ε' του ν. 3251/2004, μεταξύ των στοιχείων που πρέπει να περιέχει το ευρωπαϊκό ένταλμα σύλληψης συμπεριλαμβάνεται και "περιγραφή των περιστάσεων τέλεσης του εγκλήματος", αφού τα στοιχεία αυτά αποσκοπούν στον έλεγχο, από το αρμόδιο δικαστικό συμβούλιο, που επιλαμβάνεται της εκτέλεσης του εντάλματος, όλων των προϋποθέσεων και κωλυμάτων της προσαγωγής του εκζητούμενου, όπως η συνδρομή του διττού αξιοποίνου και της αρχής του ne bis in idem, καθώς και της συνδρομής περιστάσεων που απαγορεύουν την εκτέλεση του εντάλματος, ενώ ο έλεγχος της ουσιαστικής βασιμότητας της κατηγορίας προϋποθέτει και διαβίβαση των αποδεικτικών στοιχείων, στα οποία βασίζεται αυτή, προϋπόθεση όμως που δεν προβλέπεται από το ν. 3251/2004. Ομοίως, υποχρέωση ελέγχου της ουσιαστικής βασιμότητας της κατηγορίας και των ενδείξεων ενοχής σε βάρος του εκζητούμενου δεν απορρέει ούτε από τη διάταξη του άρθρου 5 παρ. 1 στοιχ. γ' της Ευρωπαϊκής Σύμβασης Δικαιωμάτων του Ανθρώπου (Ε.Σ.Δ.Α.), που κυρώθηκε με το ν. 2329/1953 και εκ νέου με το ν.δ. 53/1974, αποτελεί εγχώριο δίκαιο και, κατά το άρθρο 28 του Συντάγματος, έχει αυξημένη ισχύ έναντι των κοινών νόμων, αφού η ρύθμιση αυτή αφορά στην προσωρινή κράτηση και όχι στην κράτηση με σκοπό την έκδοση. Επίσης, μια τόσο σημαντική προϋπόθεση για την εκτέλεση του ευρωπαϊκού εντάλματος σύλληψης, όπως είναι η έρευνα της ουσιαστικής βασιμότητας της κατηγορίας και των ενδείξεων ενοχής θα αναφερόταν οπωσδήποτε στο νόμο, η απουσία δε ρητής πρόβλεψης οδηγεί στο συμπέρασμα ότι ο ουσιαστικός έλεγχος της κατηγορίας δεν περιλαμβανόταν στο σκοπό του νομοθέτη, για τους λόγους, που προαναφέρθηκαν. Ούτε, τέλος, υπάρχει υποχρέωση ελέγχου της ουσιαστικής βασιμότητας της σε βάρος του εκζητούμενου κατηγορίας και των ενδείξεων ενοχής με βάση τη διάταξη του άρθρου 443 παρ. 1 α' του ΚΠΔ, που επιβάλλει την προσκόμιση από την αιτούσα την έκδοση δικαστική αρχή των εγγράφων που απαιτούνται για να βεβαιωθεί η ύπαρξη επαρκών ενδείξεων ενοχής του εκζητούμενου, με βάση τη διάταξη του άρθρου 449 παρ. 3 ΚΠΔ, κατά την οποία το συμβούλιο μπορεί να αναβάλει τη συζήτηση αν κρίνει ότι λείπουν τα στοιχεία που προβλέπονται από την παρ. 1 του άρθρου 443, καθώς και με βάση τη διάταξη του άρθρου 450 παρ. 2 του ίδιου Κώδικα, που ορίζει ότι το Συμβούλιο Εφετών εξετάζει, με βάση τα προσαγόμενα αποδεικτικά στοιχεία, αν υπάρχουν ενδείξεις για τη βασιμότητα της σε βάρος του εκζητούμενου κατηγορίας, διότι η ρύθμιση του νεότερου ν. 3251/2004 είναι ειδική έναντι των ρυθμίσεων των διατάξεων των άρθρων 436 έως 461 ΚΠΔ, που ρυθμίζουν κατά τρόπο γενικό τα σχετικά με την "έκδοση" ζητήματα, δεδομένου μάλιστα του ότι, όπως προαναφέρθηκε, έχουν αναπτυχθεί μεταξύ των κρατών-μελών της Ευρωπαϊκής Ένωσης σχέσεις αμοιβαίας εμπιστοσύνης που στηρίζονται στο σεβασμό των θεμελιωδών ελευθεριών και των αρχών του κράτους δικαίου, ο έλεγχος δε της ουσιαστικής βασιμότητας της σε βάρος του εκζητούμενου κατηγορίας και των ενδείξεων ενοχής από τις δικαστικές αρχές του κράτους που αποφασίζει για την εκτέλεση του Εντάλματος Σύλληψης είναι αντίθετος προς την αρχή της μεταξύ των κρατών-μελών της Ευρωπαϊκής Ένωσης αμοιβαίας εμπιστοσύνης. Περαιτέρω, η διάταξη του άρθρου 6 της Ε.Σ.Δ.Α., σύμφωνα με την οποία κάθε πρόσωπο έχει δικαίωμα να δικασθεί δικαίως, δημόσια, εντός λογικής προθεσμίας από ανεξάρτητο και αμερόληπτο δικαστήριο, το οποίο λειτουργεί νόμιμα και το οποίο θα αποφασίσει για το βάσιμο κάθε εναντίον του κατηγορίας ποινικής φύσης και θα διασφαλίσει τα αναφερόμενα σ' αυτήν υπερασπιστικά του δικαιώματα (τεκμήριο αθωότητας, έγκαιρη και πλήρη ενημέρωση για τη σε βάρος του κατηγορία, δικαίωμα σε συνήγορο επιλογής του, δικαίωμα σε εξέταση μαρτύρων), καθώς και οι συναφείς διατάξεις των άρθρων 47, 48, 51 και 52 του Χάρτη Θεμελιωδών Δικαιωμάτων της Ευρωπαϊκής Ένωσης, αφορούν σε δικαιώματα που γεννιούνται υπέρ του συλληφθέντος προσώπου μετά την εκτέλεση του εκδοθέντος σε βάρος του ευρωπαϊκού εντάλματος σύλληψης και την προσαγωγή του ενώπιον της αρμόδιας δικαστικής αρχής του κράτους που ζήτησε την έκδοσή του και αφού ασκηθεί σε βάρος του ποινική δίωξη, οπότε και θα προετοιμάσει την υπεράσπισή του κατά της εναντίον του κατηγορίας. Έτσι, τα παραπάνω υπερασπιστικά δικαιώματα του συλληφθέντος και τελούντος υπό έκδοση σε άλλο κράτος μέλος της Ευρωπαϊκής Ένωσης εκζητούμενου, δεν είναι δυνατόν να ελέγχονται από το κράτος που εκτελεί το ευρωπαϊκό ένταλμα, αλλά εμπίπτει στον έλεγχο των δικαστικών αρχών του κράτους που ζήτησε την έκδοσή του. Δηλαδή η παροχή δυνατότητας άσκησης ή η παραβίαση των υπερασπιστικών αυτών δικαιωμάτων του εκζητούμενου προσώπου, ως κατηγορουμένου, μετά την παράδοσή του στο κράτος που εξέδωσε το ευρωπαϊκό ένταλμα σύλληψης, εναπόκειται στο τελευταίο (ΑΠ 1263/2022, ΑΠ 304/2022, ΑΠ 329/2020). Αλλά και η εγκυρότητα του τίτλου νόμιμης σύλληψης του εκζητούμενου ανήκει στις υποχρεώσεις των δικαστικών αρχών του κράτους που ζήτησε την έκδοση του εκζητούμενου και δεν μπορεί να ελεγχθεί από τις δικαστικές αρχές του κράτους που αποφασίζει για την εκτέλεση του Ευρωπαϊκού Εντάλματος Σύλληψης (ΑΠ 1789/2018, ΑΠ 562/2015). Εξάλλου, οι επικαλούμενες από τον εκκαλούντα - εκζητούμενο αποφάσεις πλαίσιο 2002/584/ΔΕΥ της 13-6-2002 και 2009/299/ΔΕΥ της 26-2-2009, σε συμμόρφωση προς τις οποίες, σε κάθε περίπτωση, τροποποιήθηκε αντίστοιχα ο ν. 3251/2004 με το ν. 4596/2019, όπως προαναφέρθηκε, αφορούν σε δικαιώματα του εκζητούμενου, του οποίου ζητείται η έκδοση, προκειμένου να εκτελεσθεί σε βάρος απόφαση, με την οποία του έχει επιβληθεί ποινή στερητική της ελευθερίας, ή μέτρο ασφαλείας στερητικό της ελευθερίας. Τέλος, κατά τη διάταξη του άρθρου 19 παρ. 2 ν. 3251/2004, αν η δικαστική αρχή που αποφασίζει για την εκτέλεση του εντάλματος κρίνει ότι οι πληροφορίες που διαβιβάσθηκαν από το κράτος-μέλος έκδοσης του εντάλματος δεν αρκούν, ώστε να της επιτρέψουν να αποφασίσει για την προσαγωγή, ζητεί μέσω του Εισαγγελέα Εφετών την κατεπείγουσα προσκόμιση των απαραίτητων συμπληρωματικών στοιχείων, ιδίως σε σχέση με τα άρθρα 2 και 11 έως 13 του ίδιου νόμου και μπορεί να τάξει προθεσμία για την παραλαβή τους, λαμβάνοντας υπόψη την υποχρέωση τήρησης των προθεσμιών που ορίζονται στο άρθρο 21 του ίδιου νόμου. Κατά την έννοια της εν λόγω διάταξης, τα συμπληρωματικά στοιχεία, που η αρμόδια να αποφασίσει για την εκτέλεση του ευρωπαϊκού εντάλματος δικαστική αρχή ζητεί από την δικαστική αρχή έκδοσης του εντάλματος, δεν αφορούν τα αποδεικτικά μέσα, στα οποία βασίζεται η σε βάρος του εκζητούμενου κατηγορία και οι ενδείξεις ενοχής, αφού, σύμφωνα με τις νομικές σκέψεις που προεκτέθηκαν, για την έκδοση απόφασης εκτέλεσης ευρωπαϊκού εντάλματος σύλληψης δεν προβλέπεται από τις διατάξεις του ν. 3251/2004 η έρευνα από την αρμόδια να αποφασίσει για την εκτέλεση του εντάλματος δικαστική αρχή της ουσιαστικής βασιμότητας της σε βάρος του εκζητούμενου κατηγορίας και των ενδείξεων ενοχής, ούτε η διαβίβαση των αποδεικτικών στοιχείων, στα οποία βασίζεται η κατηγορία, αλλά αφορά (η διάταξη του άρθρου 19 παρ. 2 ν. 3251/2004) σε εκείνα τα στοιχεία, που σύμφωνα με τις, ως άνω, διατάξεις απαιτούνται, ώστε να επιτρέψουν στην αρμόδια δικαστική αρχή να αποφασίσει για την προσαγωγή του εκζητούμενου. Στην προκειμένη περίπτωση, από όλα ανεξαιρέτως τα έγγραφα που υπάρχουν στη δικογραφία μεταξύ των οποίων και το ένδικο ευρωπαϊκό ένταλμα σύλληψης, αλλά και αυτά που επικαλέσθηκε και προσκόμισε νομίμως ο εκζητούμενος διά των πληρεξουσίων δικηγόρων του, κατά τη συζήτηση της υπόθεσης στην αναφερόμενη στην αρχή της παρούσας δικάσιμο, μεταξύ των οποίων και τα πρακτικά της πρωτοβάθμιας δίκης, σε συνδυασμό με όσα εξέθεσαν προφορικά ενώπιον του παρόντος Δικαστηρίου ο παραστάς εκζητούμενος και οι πληρεξούσιοι δικηγόροι του, που καταχωρήθηκαν στα οικεία πρακτικά, αποδείχθηκαν τα ακόλουθα πραγματικά περιστατικά: Σε βάρος του εκζητούμενου M. M. του T. και της F., που γεννήθηκε στην Αλβανία, όπου και κατοικεί και ήδη κρατουμένου στο Σωφρονιστικό Κατάστημα Ιωαννίνων, εκδόθηκε το με αριθμό ... από 7-11-2017 (αριθμός ταυτότητας Schengen ...) έγγραφο του Τμήματος S.I.Re.N.E. Φινλανδίας (φόρμα Α, που επέχει θέση Ευρωπαϊκού Εντάλματος Σύλληψης), προκειμένου να εκτελεσθεί το Ευρωπαϊκό Ένταλμα ΡΚ ..., που εκδόθηκε από το Επαρχιακό Δικαστήριο της πόλης Vantaa Φινλανδίας, με ημερομηνία έκδοσης 6-10-2017, με το οποίο ζητείται η σύλληψη και προσαγωγή του εκζητούμενου ενώπιον των δικαστικών αρχών της Φινλανδίας, καθόσον σε βάρος του εκκρεμεί ποινική δίωξη για την αξιόποινη πράξη της διακίνησης ναρκωτικών ουσιών, ως δράστης, η οποία φέρεται ότι τελέσθηκε κατά το χρονικό διάστημα από 22-6-2017 έως 4-9-2017 στην Ισπανία και στη Φινλανδία. Προς το σκοπό αυτό, ο εκζητούμενος συνελήφθη στις 4-11-2023 στα Ιωάννινα, κατόπιν της με αριθ. 55/4-11-2023 εντολής προσωρινής σύλληψης του Εισαγγελέα Εφετών Ιωαννίνων. Κατά την προσαγωγή και εμφάνιση του εκζητούμενου ενώπιον του, ως άνω, Εισαγγελέα, για την οποία συνετάγη η με αριθ. 2726/7-11-2023 έκθεση δικαστικής αρχής, ο εκζητούμενος, αφού δήλωσε ότι γνωρίζει την Ελληνική γλώσσα, ενημερώθηκε από αυτόν, κατ' άρθρο 15 ν. 3251/2004 για την ύπαρξη και το περιεχόμενο του ενδίκου Ευρωπαϊκού Εντάλματος Σύλληψης, για το δικαίωμά του να προσφύγει στις υπηρεσίες νομικού παραστάτη στο κράτος-μέλος εκτέλεσης και στο κράτος- μέλος έκδοσης, για το δικαίωμα ενημέρωσης τρίτου προσώπου και επικοινωνίας με τρίτα πρόσωπα και με τις προξενικές αρχές του κράτους, του οποίου είναι υπήκοος, καθώς και για τη δυνατότητα του να συγκατατεθεί στην προσαγωγή του στις Φινλανδικές αρχές και τις συνέπειες αυτής. Ακολούθως, ο εκζητούμενος δήλωσε ότι δεν συγκατατίθεται να εκδοθεί στις Φινλανδικές αρχές και δεν παραιτείται από την προστασία που του παρέχεται με βάση την αρχή της ειδικότητας, ενώ δεν αμφισβήτησε ότι αυτός είναι το εκζητούμενο πρόσωπο, με βάση το ένδικο Ευρωπαϊκό Ενταλμα Σύλληψης. Την ίδια δε ημέρα (7-11-2023) οδηγήθηκε στο Σωφρονιστικό Κατάστημα Ιωαννίνων, σε εκτέλεση της, ως άνω πράξης του Εισαγγελέα Εφετών Ιωαννίνων, η κράτησή του δε διατηρήθηκε με την προσβαλλόμενη απόφαση, με την οποία αποφασίσθηκε η εκτέλεση του ενδίκου Ευρωπαϊκού Εντάλματος Σύλληψης. Περαιτέρω, σύμφωνα με το προαναφερόμενο Ευρωπαϊκό Ενταλμα Σύλληψης, η πράξη της διακίνησης ναρκωτικών ουσιών, για την οποία εκκρεμεί σε βάρος του εκζητούμενου ποινική δίωξη, έχει, κατά λέξη, ως εξής: 1. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 22.6.2017-29.6.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 2. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 4.7.2017-9.7.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 3. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 17.7.2017-20.7.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 4. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 17.7.2017-20.7.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. Η πράξη του σημείου 3 αφορά διαφορετική ταχυδρομική αποστολή. 5. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 3.8.2017-10.8.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 6. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 31.7.2017-4.8.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 7. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 14.8.2017-23.8.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 8. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 14.8.2017-23.8.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. Η πράξη του σημείου 7 αφορά διαφορετική ταχυδρομική αποστολή. 9. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 28.8.2017-4.9.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. 10. Διακεκριμένο έγκλημα της διακινήσεως ναρκωτικών στην Ισπανία και στη Φινλανδία 28.8.2017-4.9.2017, ο M. είναι ύποπτος για εισαγωγή, διαμεσολάβηση ή κατοχή τουλάχιστον 2000-4000 γραμμαρίων μαριχουάνας, η οποία θεωρείται ναρκωτική ουσία, συνεννοούμενος με διάφορα πρόσωπα για την ταχυδρομική αποστολή ναρκωτικών μέσω διεθνούς ταχυδρομείου από την Ισπανία στη Φινλανδία και διαβιβάζοντας σε διάφορα πρόσωπα στοιχεία ταυτοποίησης σχετικά με την αποστολή ναρκωτικών. Η πράξη του σημείου 9 αφορά διαφορετική ταχυδρομική αποστολή. Ο M. είναι ύποπτος για συμμετοχή, τουλάχιστον στην Ισπανία, στην οργάνωση, τη διευθέτηση και την προσωπική εκτέλεση, κατά τις ανωτέρω ημερομηνίες, μαζί με άλλα πρόσωπα, της λαθρεμπορίας, της αποστολής και της μεταφοράς μαριχουάνας από την Ισπανία στη Φινλανδία με σκοπό τη μεταπώλησή της ως ναρκωτικού. Στα αναφερόμενα αδικήματα, ένα αδίκημα σημαίνει μια αποστολή ναρκωτικών. Την ίδια ημέρα ή τις ίδιες ημέρες μπορεί να υπήρξαν δύο αποστολές ναρκωτικών. Στη Φινλανδία, ένα έγκλημα της διακινήσεως ναρκωτικών μπορεί να θεωρηθεί διακεκριμένο π.χ. εάν κατασχεθεί μεγάλη ποσότητα ναρκωτικών. Σύμφωνα με τη φινλανδική νομολογία, στην περίπτωση της μαριχουάνας ως μεγάλη ποσότητα ναρκωτικών θεωρούνται τα 1000 γραμμάρια.". Το ένδικο Ευρωπαϊκό Ένταλμα Σύλληψης, το οποίο προσκομίζεται σε μετάφραση στην ελληνική γλώσσα, περιέχει όλα τα στοιχεία που προβλέπονται από τη διάταξη του άρθρου 2 παρ. 1 ν. 3251/2004 για το τυπικό κύρος του και ειδικότερα την ημεροχρονολογία έκδοσης, το ονοματεπώνυμο του δικαστικού οργάνου που το εξέδωσε και το υπέγραψε, την ταυτότητα και ιθαγένεια του εκζητούμενου (που δεν αμφισβητούνται από τον ίδιο), το όνομα, τη διεύθυνση, τον αριθμό τηλεφωνικής και τηλεομοιοτυπικής σύνδεσης και ηλεκτρονική διεύθυνση της δικαστικής αρχής που το εξέδωσε, τον αριθμό και το χρόνο έκδοσης του εντάλματος σύλληψης, επί του οποίου βασίσθηκε η έκδοση του υπό εκτέλεση Ευρωπαϊκού Εντάλματος Σύλληψης και μνεία της εκδότριας αρχής, τη φύση και το νομικό χαρακτηρισμό του εγκλήματος, για το οποίο ζητείται η έκδοση, ενώ περιγράφονται επαρκώς οι περιστάσεις τέλεσής του, δηλαδή περιλαμβάνονται ο χρόνος, ο τόπος τέλεσης και η μορφή συμμετοχής του εκζητούμενου στην, ως άνω, αξιόποινη πράξη, όπως, ειδικότερα, ο τρόπος συμμετοχής προσδιορίζεται και προκύπτει από τα, ως άνω, πραγματικά περιστατικά, που εκτίθενται στο ένδικο ένταλμα σύλληψης. Με την αναφορά δε στο ένδικο ένταλμα των ποραναφερομένων πραγματικών περιστατικών που στοιχειοθετούν την αξιόποινη πράξη της διακίνησης ναρκωτικών ουσιών, διαλαμβάνεται στο ένδικο ένταλμα η απαιτούμενη από το άρθρο 2 παρ. 1 του ν. 3251/2004 περιγραφή των περιστάσεων τέλεσης της εν λόγω αξιόποινης πράξης, που είναι αναγκαία για τον έλεγχο των προϋποθέσεων και κωλυμάτων της προσαγωγής του εκζητούμενου, χωρίς να απαιτείται η περαιτέρω αναλυτική και λεπτομερειακή εξειδίκευση αυτών, η οποία θα γίνει από την αιτούσα αρχή κατά την περαιτέρω έρευνα της υπόθεσης, λαμβανομένου υπόψη ότι το παρόν Συμβούλιο, σύμφωνα με τις νομικές σκέψεις που προεκτέθηκαν, δεν ελέγχει την ουσιαστική βασιμότητα της κατηγορίας (ΑΠ 451/2020). Εξάλλου, στο ένδικο Ένταλμα διαλαμβάνονται οι διατάξεις του Φινλανδικού Ποινικού Κώδικα που προβλέπουν την αξιόποινη πράξη και η μέγιστη ποινή. Έτσι, το ένδικο ένταλμα πληροί τα στοιχεία της τυπικής εγκυρότητας κατά το ν. 3251/2004 και συντρέχει στην προκειμένη περίπτωση το διττό αξιόποινο για την, ως άνω αξιόποινη πράξη κατά το δίκαιο των δύο χωρών (Φινλανδίας και Ελλάδας), αφού αυτή είναι αξιόποινη αφενός μεν κατά τον Φινλανδικό Ποινικό Κώδικα, σύμφωνα με τις διατάξεις των άρθρων 50:1-2, ενώ η μέγιστη ποινή που απειλείται ανέρχεται στα δέκα (10) έτη, αφετέρου δε και κατά το ελληνικό δίκαίο σύμφωνα με τις διατάξεις των άρθρων 20 παρ. 1 περ. α' του ν. 4139/2013 σε συνδ. με άρθρο 1 παρ. 2 πιν. Α 6 του ν. 3459/2006, ενώ η ποινή που απειλείται είναι κάθειρξη τουλάχιστον οκτώ (8) ετών και χρηματική ποινή έως 300.000 ευρώ. Επισημαίνεται ότι, όπως αναφέρεται στο ένδικο ένταλμα, κατά το προεκτεθέν περιεχόμενό του, στη Φινλανδία το έγκλημα της διακίνησης ναρκωτικών μπορεί να θεωρηθεί διακεκριμένο (όπως αποδίδεται στον εκζητούμενο), εάν κατασχεθεί μεγάλη ποσότητα ναρκωτικών, ως τέτοια δε θεωρείται κατά τη Φινλανδική νομολογία, η ποσότητα των 1.000 γραμμαρίων, ενώ ο χαρακτηρισμός του εγκλήματος ως διακεκριμένου ουδόλως συνδέεται με το προσδοκώμενο όφελος του διακινητή των ναρκωτικών, ώστε να απαιτείται ο προσδιορισμός αυτού στο ένδικο ένταλμα, όπως αβάσιμα υποστηρίζει ο εκζητούμενος με το έγγραφο υπόμνημά του. Ενόψει των παραπάνω, οι πληροφορίες που διαβιβάσθηκαν από τις δικαστικές αρχές της Φινλανδίας και περιέχονται στο ένδικο Ευρωπαϊκό Ένταλμα Σύλληψης είναι επαρκείς, ώστε να αποφασισθεί η προσαγωγή του εκζητούμενου στην Φινλανδία, ενώ από το σύνολο των αποδεικτικών μέσων που εισφέρθηκαν κατά τη διαδικασία, δεν προκύπτει η συνδρομή στη συγκεκριμένη υπόθεση κάποιας από τις περιπτώσεις υποχρεωτικής ή δυνητικής απαγόρευσης εκτέλεσης του εντάλματος, που προβλέπονται στις προεκτεθείσες διατάξεις των άρθρων 11 και 12 του ν. 3251/2004. Με την υπό κρίση έφεση ο εκκαλών-εκζητούμένος ισχυρίζεται ότι το Συμβούλιο Εφετών Ιωαννίνων, με την προσβαλλόμενη απόφαση: α) εσφαλμένα απέρριψε τον ισχυρισμό του ότι η αίτηση έκδοσης και το ένδικο Ευρωπαϊκό Ένταλμα Σύλληψης δεν πληρούν τις προϋποθέσεις των άρθρων 443 παρ. 1 ΚΠΔ και 19 παρ. 2 ν. 3251/2004, αφού η αιτούσα την έκδοση του δικαστική αρχή δεν προσκόμισε τα έγγραφα που απαιτούνται για να βεβαιωθεί η ύπαρξη σε βάρος του ενδείξεων ενοχής για την αποδιδόμενη σε βάρος του κατηγορία (πρώτος λόγος έφεσης) β) εσφαλμένα απέρριψε το θεμελιούμενο στη διάταξη του άρθρου 449 παρ. 3 ΚΠΔ και στη διάταξη του άρθρου 19 παρ. 2 ν. 3251/2004 αίτημά του για αναβολή της υπόθεσης, προκειμένου να προσκομισθούν τα απαιτούμενα για τη βεβαίωση της ύπαρξης σε βάρος του ενδείξεων ενοχής έγγραφα (τέταρτος λόγος έφεσης) και γ) εσφαλμένα απέρριψε τον ισχυρισμό του ότι, προκειμένου (το Συμβούλιο Εφετών) να αποφασίσει για την εκτέλεση του ενδίκου εντάλματος, υποχρεούτο να ερευνήσει την ύπαρξη σε βάρος του ενδείξεων ενοχής, την οποία δεν ερεύνησε και η οποία δεν προκύπτει από τα διαβιβασθέντα έγγραφα (τρίτος λόγος έφεσης). Οι ανωτέρω λόγοι είναι αβάσιμοι και απορριπτέοι, καθόσον, σύμφωνα με τις νομικές σκέψεις που προεκτέθηκαν, η εκτέλεση του ενδίκου Ευρωπαϊκού Εντάλματος Σύλληψης, που αφορά την έκδοση του εκκαλούντος-εκζητούμενου, που βρίσκεται σε κράτος-μέλος της Ευρωπαϊκής Ένωσης και συγκεκριμένα στην Ελλάδα, σε άλλος κράτος-μέλος της Ευρωπαϊκής Ένωσης και συγκεκριμένα στη Φινλανδία, που το εξέδωσε, διέπεται από τις ειδικές (έναντι των γενικών διατάξεων των άρθρων 443 παρ. 1, 449 παρ. 3 και 450 παρ. 2 ΚΠΔ) διατάξεις του ν. 3251/2004, με βάση τις οποίες δεν προβλέπεται ο έλεγχος από τις δικαστικές αρχές της Ελλάδας, που αποφασίσουν για την εκτέλεση ή μη του ενδίκου εντάλματος, της ουσιαστικής βασιμότητας της σε βάρος του εκζητούμενου κατηγορίας και των ενδείξεων ενοχής, ούτε η διαβίβαση των αποδεικτικών της κατηγορίας και της ύπαρξης ενδείξεων ενοχής στοιχείων, καθόσον ο έλεγχος αυτός ανήκει στην αρμοδιότητα των δικαστικών αρχών της Φινλανδίας, που το εξέδωσαν, ενώ η διάταξη του άρθρου 19 παρ. 2 του ν. 3251/2004, όπως προεκτέθηκε, δεν αφορά στην προσκόμιση στοιχείων αποδεικτικών της σε βάρος του εκζητούμενου κατηγορίας και των ενδείξεων ενοχής, αλλά αφορά στην προσκόμιση στοιχείων, που απαιτούνται κατά το νόμο αυτό, ώστε να επιτρέψουν στην αρμόδια δικαστική αρχή να αποφασίσει για την έκδοση του εκζητούμενου. Περαιτέρω, με το δεύτερο λόγο της υπό κρίση έφεσης, ο εκκαλών-εκζητούμενος ισχυρίζεται ότι το Συμβούλιο Εφετών Ιωαννίνων, με την προσβαλλόμενη απόφαση, εσφαλμένα απέρριψε τον ισχυρισμό του ότι παραβιάσθηκαν τα δικαιώματά του, που απορρέουν από το άρθρο 6 της Ε.Σ.Δ.Α., από τα άρθρα 47, 48, 51 και 52 του Χάρτη των Θεμελιωδών Δικαιωμάτων της Ευρωπαϊκής Ένωσης και από τις αποφάσεις πλαίσια 2002/584 και 2009/299 του Συμβουλίου Δικαιοσύνης και Εσωτερικών Υποθέσεων, καθόσον ουδέποτε κλήθηκε από τις δικαστικές αρχές της Φινλανδίας, προκειμένου να καταθέσει για την υπόθεση, ούτε του κοινοποιήθηκε κατά το στάδιο της προδικασίας οποιοδήποτε έγγραφο σχετικά με αυτήν. Ο λόγος αυτός είναι αβάσιμος και απορριπτέος, καθόσον, σύμφωνα με τις νομικές σκέψεις, που προεκτέθηκαν, οι ανωτέρω διατάξεις αφορούν σε δικαιώματα που γεννιούνται υπέρ του συλληφθέντος προσώπου, δηλαδή στην προκειμένη περίπτωση, υπέρ του εκκαλούντος-εκζητούμενου, μετά την εκτέλεση του σε βάρος του εκδοθέντος ενδίκου Ευρωπαϊκού Εντάλματος Σύλληψης και την προσαγωγή του στις αρμόδιες δικαστικές αρχές της Φινλανδίας, που ζήτησε την έκδοσή του. Έτσι η παραβίαση των παραπάνω δικαιωμάτων δεν είναι δυνατόν να ελεγχθεί από το κράτος-μέλος που αποφασίζει για την εκτέλεση του εντάλματος, δηλαδή από τις ελληνικές δικαστικές αρχές, αλλά εμπίπτει στον έλεγχο των δικαστικών αρχών της Φινλανδίας, που ζήτησε την έκδοσή του. Εξάλλου, ο εκκαλών-εκζητούμενος δεν στερήθηκε από τις ελληνικές δικαστικές αρχές του δικαιώματος παροχής έννομης προστασίας, αφού, όπως βεβαιώνεται στη με αριθ. … έκθεση δικαστικής αρχής, που προαναφέρθηκε, κατά την προσαγωγή του ενώπιον του Εισαγγελέα Εφετών Ιωαννίνων ενημερώθηκε για την ύπαρξη και το περιεχόμενο του ενδίκου εντάλματος, καθώς και για τα λοιπά προβλεπόμενα στη διάταξη του άρθρου 15 παρ. 1 ν. 3251/2004 δικαιώματά του. Τέλος, με τον πέμπτο και τελευταίο λόγο έφεσης, ο εκκαλών-εκζητούμενος ισχυρίζεται ότι το Συμβούλιο Εφετών Ιωαννίνων, με την προσβαλλόμενη απόφαση, εσφαλμένα και χωρίς ειδική αιτιολογία απέρριψε το αίτημά του για αντικατάσταση της κράτησής του με περιοριστικούς όρους. Κατά τη διάταξη του άρθρου 16 παρ. 1 εδ. α' του ν. 3251/2004, μετά τη σύλληψη του εκζητούμενου και τη βεβαίωση της ταυτότητάς του, ο αρμόδιος εισαγγελέας εφετών αποφασίζει εάν είναι αναγκαίο να τεθεί υπό κράτηση, ώστε να αποφευχθεί η διαφυγή του ή να αφεθεί ελεύθερος με την επιβολή ή μη περιοριστικών όρων, ενώ κατά τη διάταξη της παρ. 3 του ίδιου άρθρου η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης αποφαίνεται και για την κράτηση ή μη του εκζητούμενου ή την επιβολή περιοριστικών όρων. Από τη διάταξη αυτή συνάγεται ότι η σύλληψη και κράτηση του εκζητούμενου γίνεται αποκλειστικά και μόνο για να αποφευχθεί η διαφυγή του, προκειμένου να εκτελεσθεί το Ευρωπαϊκό Ένταλμα Σύλληψης. Ενόψει των ανωτέρω, δεν έσφαλε το Συμβούλιο Εφετών Ιωαννίνων, που, με την προσβαλλόμενη απόφαση, με ορθή αιτιολογία έκρινε, κατά λέξη ότι "πρέπει να διατηρηθεί η κράτηση, στην οποία διατελεί ο προαναφερθείς εκζητούμενος σε εκτέλεση της με αριθ. πράξης (εντολής) 55/2023 του Αντεισαγγελέως Εφετών Ιωαννίνων, μέχρι την παράδοσή του στις Φινλανδικές αρχές, ώστε να αποφευχθεί η διαφυγή του και να εξασφαλισθεί η εκτέλεση του Εντάλματος", απορρίπτοντας έτσι το αίτημά του για αντικατάσταση της κράτησής του με περιοριστικούς όρους. Επομένως, ο πέμπτος λόγος έφεσης είναι αβάσιμος και πρέπει να απορριφθεί. Κατόπιν των ανωτέρω, εφόσον, κατά τα προεκτεθέντα, συντρέχουν όλες οι απαιτούμενες προϋποθέσεις για την έκδοση του εκζητούμενου στις δικαστικές αρχές της Φινλανδίας, ενώ δεν συντρέχει λόγος που να εμποδίζει την ποινική δίωξη αυτού για την, ως άνω, αποδιδόμενη αξιόποινη πράξη, το Συμβούλιο Εφετών Ιωαννίνων, το οποίο με την προσβαλλόμενη απόφαση αποφάνθηκε ότι πρέπει να εκτελεσθεί το ένδικο ένταλμα, δεν έσφαλε ως προς την εφαρμογή του νόμου και την εκτίμηση των αποδείξεων, μη υπάρχοντος δε άλλου λόγου προς έρευνα πρέπει η υπό κρίση έφεση να απορριφθεί κατ' ουσίαν. Επισημαίνεται ότι το υποβληθέν στο ακροατήριο κατά τη συζήτηση της παρούσας υπόθεσης αίτημα του εκκαλούντος-εκζητούμενου για αντικατάσταση της κράτησής του με περιοριστικούς όρους, απορρίφθηκε, κατόπιν όμοιας εισαγγελικής πρότασης, με απόφαση του Δικαστηρίου στο ακροατήριο. Μετά δε την απόρριψη της έφεσης, το εκ νέου υποβαλλόμενο αίτημα του εκκαλούντος - εκζητούμενου για αντικατάσταση της προσωρινής κράτησης με περιοριστικούς όρους είναι απορριπτέος ως άνευ αντικειμένου (ΑΠ 1028/2020). Τέλος, πρέπει να επιβληθούν σε βάρος του εκκαλούντος-εκζητούμενου τα δικαστικά έξοδα (άρθρο 578 παρ. 1 ΚΠΔ), όπως ορίζεται, ειδικότερα, στο διατακτικό.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά και απορρίπτει κατ' ουσίαν τη με αριθ. 5/2023 από 15-11-2023 έφεση του (όν.) M. (επ.) M. του T. και της F., υπηκόου Αλβανίας, που γεννήθηκε στις 2-1-1976 στην Αλβανία, κατοίκου Αλβανίας και ήδη κρατούμενου στο Σωφρονιστικό Κατάστημα Ιωαννίνων, κατά της με αριθ. 60/15-11-2023 απόφασης του Συμβουλίου Εφετών Ιωαννίνων, με την οποία αποφάνθηκε ότι πρέπει να εκτελεσθεί το με αριθ. ... από 7-11-2017 (αριθμός ταυτότητας Schengen ...) έγγραφο του τμήματος S.I.Re.N.E. Φινλανδίας (φόρμα Α, που επέχει θέση Ευρωπαϊκού Εντάλματος Σύλληψης), προκειμένου να εκτελεσθεί το Ευρωπαϊκό Ενταλμα ΡΚ ..., που εκδόθηκε από το Επαρχιακό Δικαστήριο της πόλης Vantaa Φινλανδίας με ημερομηνία έκδοσης 6-10-2017. Απορρίπτει το αίτημα του εκκαλούντος - εκζητούμενου για αντικατάσταση της προσωρινής κράτησης με περιοριστικούς όρους. Επιβάλλει σε βάρος τους εκκαλούντος-εκζητούμενου τα δικαστικά έξοδα, τα οποία ορίζει στο ποσό των διακοσίων πενήντα (250) ευρώ. Κρίθηκε και αποφασίσθηκε στην Αθήνα στις 16 Ιανουαρίου 2024. Εκδόθηκε στην Αθήνα στις 23 Ιανουαρίου 2024.

LEGAL REFERENCES
Articles Referenced: άρθρων 9, άρθρου 22, άρθρου 502 παρ. 2, άρθρου 1 του ν. 3251/2004, άρθρο 6, άρθρου 2 παρ. 1, άρθρο 5, άρθρο 10 παρ.1 στοιχ. α', άρθρων 11, άρθρου 10, άρθρου 11, άρθρο 30, άρθρου 12, άρθρο 31, άρθρο 11, άρθρο 30 του Ν. 4947/2022, άρθρα 10, άρθρο 11 του Ν. 3251/2004, άρθρο 2 παρ. 1 στοιχ. ε' του ν. 3251/2004, άρθρου 5 παρ. 1 στοιχ. γ', άρθρο 28, άρθρου 443 παρ. 1, άρθρου 449 παρ. 3, άρθρου 443, άρθρου 450 παρ. 2, άρθρων 436, άρθρου 6, άρθρων 47, άρθρου 19 παρ. 2, άρθρα 2, άρθρο 21, άρθρο 15, άρθρο 2 παρ. 1 του ν. 3251/2004, άρθρων 50, άρθρων 20 παρ. 1 περ. α' του ν. 4139/2013, άρθρο 1 παρ. 2, άρθρων 443 παρ. 1, άρθρου 19 παρ. 2 του ν. 3251/2004, άρθρα 47, άρθρου 15 παρ. 1, άρθρου 16 παρ. 1 εδ. α' του ν. 3251/2004, άρθρο 578 παρ. 1, άρθρων 11 έως 13, άρθρων 436 έως 461, άρθρου 502, άρθρου 1, άρθρου 2, άρθρο 10, άρθρα 10, 11 και 12 του ν. 3251/2014, άρθρο 2, άρθρου 5, άρθρου 449, άρθρου 450, άρθρου 19, άρθρων 20, άρθρο 1, άρθρων 443, άρθρου 15, άρθρου 16, άρθρο 578
Article Codes: ΠΚ
Law References: Ν.4947/2022|ν.3251/2004|ν.4139/2013|Ν.3251/2004
Total Articles Cited: 55

DATES MENTIONED: 2-1-1976|6-1-2017|15-11-2023|7-11-2017|26-2-2009|23-06-2022|13-6-2002|6-10-2017|22-6-2017|4-9-2017|4-11-2023|7-11-2023|29-6-2017|4-7-2017|9-7-2017|17-7-2017|20-7-2017|3-8-2017|10-8-2017|31-7-2017|4-8-2017|14-8-2017|23-8-2017|28-8-2017|23-01-2024|16-01-2024

SOURCE: https://areiospagos.gr/nomologia/apofaseis_DISPLAY.asp?cd=KXU1S2HBNP5U02TRFE8E3XE19QL1Q1&apof=149_2024&info=ΠΟΙΝΙΚΕΣ -  ΣΤ